***“Татарстан Республикасы***

***Зеленодол муниципаль районы***

***Зур Ключи гомуми урта белем бирү мәктәбе”***

***Муниципаль бюджет белем бирү учреждениесе.***

**Н.Нәҗминең “Татар теле” шигырендә**

**туган телнең бөеклеге чагылышы.**

 ***I квалификацион категорияле***

 ***татар теле һәм әдәбияты***

 ***укытучысы Ибраһимова***

 ***Фидания Рәкыйповна***

 9 сыйныфта әдәбият дәресе.

Тема: ***Н.Нәҗминең “Татар теле” шигырендә туган телнең бөеклеге чагылышы.***

Максат: *Н.Нәҗминең “Татар теле” шигырен Г.Тукайның “Туган тел” шигыре белән чагыштырып өйрәнү; шагыйрь шигъриятенең үзәк темаларын ачыклау; “Татар теле” шигыренең төп идеясенә бәя бирү; укучыларда милли үзаң тәрбияләү, туган телгә, милли тарихка ихтирам хисе уяту; бәйләнешле сөйләм үстерү.*

Җиһазлау: *Н.Нәҗми һәм Г.Тукай портретлары; магнитафон; Н.Нәҗми китапларыннан күргәзмә; шагыйрьләрнең портретлары астына шигырьләреннән өзекләр язылган:*

*“Итуган тел, и матур тел,*

 *Әткәм-әнкәмнең теле*

 *Дөньяда күп нәрсә белдем*

 *Син туган тел аркылы.” ( Г.Тукай.)*

*“ Кабатланмас үткәннәрең –*

*Гасырларның яман чире.*

*Кабатлар сине гасырлар,*

*Татар теле, дуслык теле.” ( Н.Нәҗми.)*

**Дәрес планы***:*

*I.Актуальләштерү*. Н.Нәҗминең биографиясен искә төшерү.

*II.Төп өлеш.* Н.Нәҗминең “Татар теле” шигыре.

*) Укытучының кереш сүзе:*

Тел.Халык.Шагыйрь.

Бу төшенчәләр бер-берсе белән бик тыгыз бәйләнештә тора. Милләтнең нигезе – тел дибез. Ә шагыйрь - шушы телнең таҗы. Шагыйрь телне асылташтай балкыта, ә тел милләтне милләт итә. Шуңа крә халыкны, шагыйрьне туган теленнән аеру мөмкин түгел.

“Халыкны юк итәм дисәң, аның теленең башына җит”, дигән гыйбарә бар. Әгәр тарихка күз салсак, безнең татар халкын туган теленнән аерырга тырышу очраклары бик күп булган. Шушы авыр чорларда шагыйрьләребез туган телне, халыкны яклап һөҗүмгә күчкән дә инде. Алар үзләренең шигырьләрендә милләтне, телне бетерергә теләүчеләргә каршы чыгалар. Шундыйлар арасында бөек шагыйребез Г.Тукай да була. Тукайның “Туган тел” шигырен без барыбыз да кечкенәдән ятлап беләбез. Халык аңа көй дә язган. Әйдәгез, бу мөкатдәс әсәрне кабат искә төшереп, тыңлап үтик.

( Г.Тукайның “Туган тел” шигыре яңгырый.)

- Г.Тукайның бу шигыре 1909 нчы елда язылган. Бу чорда, ягъни XX йөз башында милләтебезнең хәле ничек булган соң?

 (- XX йөз башында илдә инкыйлаб идеяләре куера. Бу идеяләр милли-колониаль изүүне тагын да көчәйтә. Күп тә үтми, милли мәктәпләр ябыла башлый, алдынгы карашлы татар зыялыларын кулга алалар. Шагыйрьләр тел һәм милләт өчен борчылып яза башлыйлар. Тукайның “Туган тел” шигыре дә шундыйлардан.)

- Тукай өчен туган тел “дөньяда күп нәрсә белдерүче” фән теле дә, шатлык-кайгы хисләрен аңлатучы да, тәрбия коралы да. Шагыйрь, шундый гүзәл сыйфатларга ия булган телебезнең бөеклеген исбатлап, аны кадерләп сакларга чакыра.

Еллар уза, заманалар үзгәрә. Тукайны борчыган кайгы-хәсрәтләр онытылганмы соң? Тукайдан соң туган телебезнең хәле үзгәргәнме? Тарихка тагын күз салыйк әле. 60 нчы елларда нәрсә булган?

(- 1960 елларда илдә зур үзгәрешләр булган. Культура революциясе нәтиҗәсендә, интернационализм идеяләре җәелеп китә һәм “кече милләтләрнең” үсешен тоткарлый башлый.)

- Нәкъ шул вакытта, 1966 елда, Наҗар Нәҗминең “Татар теле” шигыре дөнья күрә.

( Бер укучы шигырьне яттан укый.)

Баксаң, гасыр башында Тукайны борчыган туган телебез проблемасы 60 нчы елларда да көн үзәгендә торган икән. Тукай уйлары белән аның дәвамчылары да яна икән.

Н.Нәҗмине Тукайның иң сәләтле шәкерте дип әйтергә мөмкинме?

(-Әйе.)

- Әйе, милләт җырын җырлау – Нәҗминең Тукайдан өйрәнгән иң күркәм сыйфаты, дип әйтсәк, һич ялгышмабыз.

Н.Нәҗми Тукай кебек киң фикерне оста итеп, аз сүз белән әйтеп бирә белгән. Ул утыз җиде юлга татар милләтенең фаҗигасенә карашын да, халык белән тел бәйләнеше хакындагы уйларын да, туган телен чиксез сөюен дә, аның якты киләчәгенә өметләрен дә сыйдырган.

2) Текст өстендә эш.

Ә хәзер шигырьдән шул юлларны табып укып китик әле:

* Халык белән тел багланышлары кайсы юлларда чагыла?
* Туган телне чиксез сөюе?
* Туган телнең якты киләчәгенә өметләре?

( шигырьдән өзекләр укыйлар)

Н.Нәҗми шигырьнең отышлы төзелешен тапкан: безнең күз алдыннан Идел буйлары, татар кызлары һәм егетләренең көләч йөзе уза; тарих битләре ачылып китә, милләтебез улларының фаҗигале язмышы хәтергә килә.

- Н.Нәҗми бу күренешләрне җыйнап, нәрсә әйтергә теләгән? Нинди максат белән сурәтләгән дип уйлыйсыз?

(- татар теленең башка телләрдән ким түгеллеген танытырга теләгән.)

- Шагыйрь татар теленең матурлыгын кайсы юлларда чагылдыра? Шул урыннарны табып укыгыз. Ул телне кем белән чагыштыра?

(өзек укыйлар)

(- Н.Нәҗми телне кеше белән, көләч йөзле кызлар белән чагыштыра.)

- Автор татар теленең матурлыгына соклану белән чикләнми. Ул татар теле һәм халкы кичергән тарих сынаулары турында уйлануларга күчә.

Автор нинди тарихи вакыйгаларга ишарә ясый? Шул юлларны табып укыгыз әле.

( өзек укыйлар)

( - 1552 еллар. Иван Грозныйның Казанны басып алуы, татарларны көчләп чукындыру, мәчетләрен ишү, китапларны яндыру.)

* Н.нәҗми шигырьдә Г.Тукайга мөнәсәбәтен ничек белдерә?
* ( Ул телебезнең язмышын Тукай язмышына тиңли.)
* Татар әдәбиятында Н.Нәҗми өчен маяк булып янган тагын бер исем бар. Ул – Муса Җәлил.

(өзек укыйлар)

- Бу урын – әсәрнең кульминацион өлеше. Хисләрен тулырак ачу өчен шагыйрь шигырьнең ритмын үзгәртеп, бишенче юлны өсти. Бу әсәрнең рухи киеренкелеген тагын да көчәйтеп җибәрә.

Шигырьне шагыйрь сугыш еллары белән тәмамлый. Сугыштан соңгы чорны нигә телгә алмый?

- ( Монда, бәлки, шагыйрь үзебезгә уйланырга урын куядыр. )

- Бүгенге көндә татар теленә мөнәсәбәт ничек соң?

( Укучылар үзләренең фикерләре белән уртаклашалар.)

- Соңгы строфага күз төшерик әле. Автор нәрсә ди?

- ( Монда ул татар телен җәберләүләрнең кабатланмасына ышана һәм “дуслык теле”нең якты киләчәгенә өмет белдерә.)

Н.Нҗми шигыренең тагын бер үзенчәлеге бар. Автор татар телен ниндидер күренеш итеп кенә гәүдәләндерми. Аның шигырендә татар теле кешеләргә хас сыйфатларга ия. Ул “дәртле” һәм “акыллы”, асканда да тере калып, чукындырганда да чукынмый, туңса туңа, әмма “зинданнарны ярырга” көч таба. Шулай итеп, безнең алда – тирән мәгънәле, җанлы һәм өзлексез хәрәкәт итүче символик образ.

- Шигырьнең теле аңлаешлымы?

-( Әйе.)

- Күрүегезчә, Н.Нәҗминең “Татар теле” шигыре бар яктан да Г.Тукайның “Туган тел” шигыренә якын. Аны Тукай әсәренең дәвамы булып тора дисәк тә ялгыш булмас.

Н.Нәҗми Тукай идеяләрен заманча яңгырата, “әткәм-әнкәмнең” теленең “дуслык теле” булырга да сәләтле һәм лаеклы икәнен дәлилли.

 III. Йомгаклау.

1. Дәрескә билгеләр кую.

*2. Өйгә эш бирү*: Дәреслектән Миргазыян Юнысның биографиясен өйрәнеп килергә.